שו"ת רשב"ץ (תשב"ץ)/חלק ג/עד
ענין עד:
ובענין מה ששאלת שבכתוב' שנעשית במיורק' וכתוב בה רייא"לש ובארצנו זאת אין שם אלא דינרי זהב לא רייא"ליש היאך יצרפו הריי"אליש לדינרי זהב.
כבר כתבו הראשוני' ז"ל דלענין רבית המלוה דינר בדינר דינו כמלוה סאה בסאה דאע"ג דלענין עצמו ושאר מטבעו' דינרי זהב דינו כמטבע ואין דינו כפירו' אלא בענין דינרי כסף לענין הלואה משום חומרא דרבית דינו כפירות וכיון שכן הרי זה כמי שנתחייב לתת לחבירו במקום היוקר ככר שעוה ויצא למקום הזול שחייב לתת לו שוויו במקום היוקר וכן זה הנדון כי הזהב הוא מקום היוקר בארץ אדום ומקום הזול בארץ הזאת כי מהארץ הזאת יוצא הזהב לארץ אדום על כן יתן לה זהוב בכאן במשקל הריי"אליש שכתב עליו ויוסיף לה מה שהוא מרויח הסוחר בזהב אחר שיוציא ממנו מה שנהגו לתת למי שמבטיח סכנת הים באחריותו ואחשוב שיש לדקדק בכאן דקדוק אחר והוא לראות אם בין הזהב שאינו טבוע לזהב טבוע יש בזהובים אשר בארץ הזאת לזהובי' אשר בארץ אדום הבדל בשכר האומנים ויוסיפו או יגרעו לדונו שלא יטול אלא בשווי הרייא"ליס ולא יפחתו לו ממנו עוד יש לדקדק דקדוק אחר אם זהב הריי"אליש הוא מזוקק כזהב הדינר: